आजकल के स्वार्थ के अंधों की क्या कहें ! पूछिए ही मत ,अंधापन मानो युग चलन हो गया है| सत्ता वाले अंधे होकर त्राहि-त्राहि करती जनता , टूटी सड़कें,बुझी लाइटें,खुले मैनहोल ,अन्याय व बिकता न्याय नहीं देख पाते। नेता को वोट से अन्यथा कुछ दिखाई नहीं देता। पुलिस वाले को भले नागरिकों के गुनाहों से आगे ( क्योंकि वे सिर्फ डंडा फटकारने पर हीअपनी जेब ढीली करते हैं ) चोर,लुटेरे,बलात्कारी दिखाई ही नहीं देते| कर्मचारी रिश्वत के अंधे हैं, अधिकारी पद दुरुपयोग के। चिकित्सक को मरता हुआ मरीज़ व इन्जीनियर को वगैर सीमेंट का गारा व गिरती हुई बिल्डिंग नहीं दिखाई देती| व्यापारियों ,मिलावट खोरों ,धंधेबाजों को रोजाना मरते हुए लोग व बढ़ते हुए रोगियों की संख्या नहीं दिखाई देती| रह गए धर्मांध , उन्हें आतंकवाद के अलावा कुछ सूझता ही नहीं ,मरते हुए निर्दोष दिखाई ही नहीं देते| और तो और .. कहाँ तक कहें , हम स्वयं अंधे होकर सब कुछ देखते -सुनते हुए भी सब करते हैं, चुपचाप सब सहन करते हैं, अंधे होकर अंधेपन को बढ़ावा देते हैं|